Nkandla: ‘R135 m was vir huise vir polisie- en weermaglede’Pres. Jacob Zuma se privaat woning in Nkandla, KwaZulu-Natal Foto: @power987news, Twitter “Dit is belangrik om voort te gaan met die gesprek oor dié spesifieke saak, aangesien daar al baie oor die kwessie gepraat is. Toe die openbare beskermer haar verslag bekend gemaak het, was daar ook van die goed wat vir my verstommend was,” het Nhleko aan verslaggewers gesê by die Nasionale Persklub in Pretoria. “Die vrae wat opgeduik het, was ‘hoe is ŉ swembad ŉ veiligheidsverwante saak? Hoe kan jy ‘n kuierplek [amfiteater] oprig en dit veiligheidsverwant noem?’. Dit was vrae wat my laat kopkrap het. Ek moes nader aan die kwessie kom om te probeer verstaan waar dit vandaan kom.” Nhleko het joernaliste te woord gestaan oor sy verslag wat in Mei vrygestel is en bevind het dat Zuma nie verantwoordelik is daarvoor om enige geld terug te betaal vir die opgraderings wat by sy huis gedoen is nie. Volgens Nhleko gebruik die media en sommige opposisiepartye die verkeerde bedrae vir die opgraderings by Nkandla. “Volgens die hoof van finansies by die departement van openbare werke is R206 420 644 teen November 2012 bestee. Teen Augustus 2014 was dit R216 miljoen. “Volgens die media en sommige opposisiepartye het die projek R246 miljoen gekos. Dit was die bedrag wat meeste media gebruik het.” Nhleko meen egter die veiligheidsopgraderings het R71 miljoen beloop en dat daar R20 miljoen op konsultante bestee is. Hy het gesê R135 miljoen is betaal om huisvesting vir polisie- en weermaglede te bou, sowel as ŉ kliniek. Klik hier vir alle vorige berigte oor die Nkandla-sage op Maroela Media.